Rozhodnutie ŠTK BŠZ k pokračovaniu krajských líg sezóny 2021/2022

V ligách BŠZ platia usmernenia a opatrenia ŠTK SŠZ zo 17.1.2022 zverejnené na https://chess.sk/index.php?str=spravodajstvo&od=0&detail=4090 vrátane príloh s týmito zmenami:

1) Zástupcovia domáceho aj hosťujúceho družstva majú právo aj povinnosť skontrolovať pred zápasom doklady všetkých hráčov, domácich aj hosťujúcich, oprávňujúce hráčov hrať zápas podľa aktuálnych štátnych protipandemických opatrení.
1.1) Zástupca družstva, vykonávajúci kontrolu, môže byť ľubovoľná osoba s poverením družstva, aj jeho nečlen, napríklad vrátnik budovy a pod. 
1.2) Hráčom bez kontroly, alebo nesplňujúcim podmienky opatrení, má právo domáce alebo aj hosťujúce družstvo neumožniť hrať zápas.

2) Je možné hrať na zníženom počte šachovníc podľa týchto pravidiel:
2.1) Hrá sa na aspoň 6 šachovniciach, zvyšné šachovnice do 8 sú pre účely skóre považované za remízy. Ak však nie je na zápase obsadená 6. alebo nižšia šachovnica, kontumuje sa táto ako obvykle. V zverejnenej tabuľke na internete však nemusí byť takéto skóre správne, lebo sa nedá zadať „kontumačná remíza“ v riadiacom softvéri, no bude použité pre účely zostupu a postupu z ligy. Pri hre na 6 šachovniciach je však možné zadať pre 7. a 8. šachovnicu kontumačné výsledky 1:0k a 0:1k, v takom prípade bude skóre správne, preto je vhodné, aby sa hralo buď na 8 alebo na 6 šachovniciach, nie na 7.
2.2) Družstvo, ktoré nie je schopné mať na zápase osem hráčov, to oznámi súperovi a riaditeľovi ligy najneskôr v stredu v týždni zápasu, potom sa hrá na nižšom počte šachovníc, no minimálne na 6, pričom platí požiadavka nižšieho počtu, ak ju majú obe družstvá. (Ak jedno družstvo požaduje 6 šachovníc a jedno 7, hrá sa na 6 šachovniciach)
2.3) Ak vznikne v dôsledku nečakaných okolností, ochorenie hráčov a pod., takáto požiadavka až neskôr, musí ju družstvo oznámiť súperovi najneskôr do 17:00 dňa pred zápasom so spätnou väzbou prijatia, teda napríklad telefonátom, aj riaditeľovi ligy. Potom sa postupuje ako v 2.2. V prípade, že to nebude súperovi oznámené, kontumuje sa 7. a 8. šachovnica ako obvykle.
2.4) ŠTK BŠZ môže toto zníženie počtu šachovníc zrušiť, ak budú štátne opatrenia zmiernené, pričom to družstvám oznámi s dostatočným časovým predstihom.

3) Dopĺňanie súpisiek do počtu 30 je možné do 28.2.2022. Možnosť doplnenia hráča v 5. lige do elo 1500 hocikedy počas súťaže zostáva v platnosti.

4) O prípadnom dohrávaní zápasu rozhodne riaditeľ ligy, neplatia obmedzenia z usmernenia ŠTK SŠZ.

5) 5. liga A12 sa bude dohrávať len jednokolovým systémom. Termíny po dohode s organizačnými pracovníkmi družstiev určí riaditeľ ligy. Družstvá môžu doplniť súpisky na maximálne 19 hráčov najneskôr 3 dni pred piatym kolom. Možnosť doplnenia hráča v 5. lige do elo 1500 hocikedy počas súťaže zostáva v platnosti.
Iné informácie

SŠZ zverejnil dokument od „hygienikov“, na ktorý sa odvoláva vo svojom „Usmernení“, na vyššie uvedenom odkaze, až neskôr. Vznikli námietky, že ide o vyjadrenie regionálneho hygienika Regionálneho úradu verejného zdravotníctva so sídlom v Banskej Bystrici a že by sme sa mali riadiť buď vyjadrením regionálneho hygienika pre Bratislavský kraj alebo nie „len“ regionálneho hygienika. Ide však o výklad vyhlášky s celoslovenskou platnosťou, preto by nemalo platiť, že každý regionálny úrad VZ bude mať iný výklad. Nejde o rozhodnutie regionálneho hygienika platné len pre územie v správe RÚ VZ BB. Asi by nebol dobrý nápad pýtať sa bratislavského regionálneho hygienika či „vyšších“ hygienikov, či považujú výklad regionálnej banskobystrickej hygieničky za správny.
	Organizační pracovníci družstiev BŠZ sa môžu informovať u riaditeľov líg aj u iných členov ŠTK BŠZ o výklad predpisov BŠZ, SŠZ alebo štátnych orgánov. 

Športovo-technická komisia Bratislavského šachového zväzu
26.1.2022
Gabriel Deák, riaditeľ 4. ligy A11
Ľuboslav Škoviera, riaditeľ 5. ligy A11
Tomáš Vrbiar, riaditeľ 5. ligy A12
Ladislav Šipeky, za komisiu rozhodcov
Eduard Šimkovič, predseda, riaditeľ 3. ligy A1